Suđenje Miloševiću: Najzanimljivije činjenice iza zatvorenih vrata (4/12/02) - 2002-12-04
O mirovnom planu Cyrusa Vancea iz 1992. moralo se govoriti bez nazočnosti novinara jer bi u pitanje došao identitet zaštićenog svjedoka
Srpska služba državne sigurnosti izazivala je incidente u “krajini”, tvrdi zaštićeni svjedok C-061. Tu tvrdnju negira optuženi Slobodan Milošević. Najzanimljivije su se stvari u sudnici br.1 opet, kako izgleda, događale iza zatvorenih vrata. U Hrvatskoj počektom devedesetih nije bilo srpske okupacije nego okupacije iz Srbije, izjavio je danas zaštićeni svjedok C-061. U unakrsnom ispitivanju Slobodan Milošević je ponovo držao svoje, a svjedok C-061 svoje, Miloševiću oprečno mišljenje. Sukob u Borovu Selu izazvala je hrvatska policija - tvrdio je Milošević, dok se svjedok C-061 pozivao na mještane prema kojima su oni prvo pustili hrvatske policajce ući u mjesto i tek onda zapucali. Svjedok je za ovaj događaj od 2. svibnja 1991. godine čuo od Vojislava Šešelja. Od dužnosnika Službe državne sigurnosti Srbije Frenkija Simatovića, inače redovno prisutnoga u "krajini", svjedok je saznao da su njegovi ljudi pri tom pucali iz protuavionskog topa. Slobodan Milošević je svjedokovu izjavu morao začiniti komentarom: "Događaje prikazujete kao i hrvatska štampa". C-061 je odgovorio: "O njima sam saznao od Simatovića i Šešelja." Srpske tajne službe odgovorne su i za sukob na Plitvicama u ožujku iste godine, što je, naravno, Slobodan Milošević prvi put čuo jer je sve do današnjeg dana smatrao da su "hrvatske snage pokušale silom osvojiti Plitvice". Optuženi i svjedok dugo su se opet natezali oko uloge Službe državne sigurnosti, SDB-a. Slobodan Milošević ju je negirao, zaštićeni svjedok konstatno isticao. Od svjedoka se čulo i da je JNA aktivno osvajala teren prema dalmatinskim gradovima Šibeniku, Drnišu i Zadru usprkos mirovnom sporazumu, sve ovo uz uporno insistiranje optuženoga da je JNA služila isključivo za smirivanje napetosti. Najvažniji dio današnjeg ispitivanja ipak nismo čuli jer je radi formalne zaštite identiteta svjedoka C-061 suđenje nastavljeno iza zatvorenih vrata. Radilo se o Vanceovom mirovnom planu iz 1992. godine, plan su odbili samo Franjo Tuđman i tadašnji lider "krajine" Milan Babić. Milan Babić je bio jedini srpski pregovarač nenaklonjen ponuđenoj mirovnoj opciji, temeljem procjene da se planom prejudicira političko rješenje a ponuđena je demilitarizacija neprihvatljiva Srbima u "krajini". Slobodan Milošević je počeo čitati izvještaj pomoćnika glavnog tajnika UN-a o razlozima odbijanja plana, na što je sjednica zatvorena jer je zaštićeni svjedok morao objasniti navode iz izvještaja.